ก.ล.ต.เปิดเฮียริ่งเกณฑ์ขยายประเภทธุรกิจ Regulatory Sandbox
ก.ล.ต.เปิดเฮียริ่งเกณฑ์ขยายประเภทธุรกิจ Regulatory Sandbox
ก.ล.ต.เปิดเฮียริ่งเกณฑ์ขยายประเภทธุรกิจ Regulatory Sandbox
31 ม.ค. 2563

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดรับฟังความคิดเห็นเกี่ยวกับหลักการในการจัดทำโครงการทดสอบและพัฒนานวัตกรรมเพื่อสนับสนุนการให้บริการในตลาดทุน (Regulatory Sandbox) ที่ปรับปรุงเพิ่มเติม เพื่อส่งเสริมผู้ประกอบธุรกิจที่มีนวัตกรรมที่เป็นประโยชน์ให้สามารถทดสอบการทำธุรกิจกับลูกค้าจริงได้
ทั้งนี้ ก.ล.ต. มีแนวคิดที่จะขยายประเภทธุรกิจหลักทรัพย์ที่สามารถเข้าโครงการทดสอบและพัฒนานวัตกรรมในตลาดทุน (Regulatory Sandbox) เพิ่มเติม 3 ประเภท คือ (1) ธุรกิจหลักทรัพย์ โดยเพิ่มธุรกิจนายหน้าซื้อขายหลักทรัพย์ ค้าหลักทรัพย์ จัดจำหน่ายหลักทรัพย์ จัดการกองทุนรวม และกิจการการยืมและให้ยืมหลักทรัพย์ (SBL) จากเดิมที่รองรับเพียงธุรกิจที่ปรึกษาการลงทุน และจัดการกองทุนส่วนบุคคล (2) ธุรกิจสำนักหักบัญชีสัญญาซื้อขายล่วงหน้า และ (3) ธุรกิจศูนย์ซื้อขายหลักทรัพย์ และสัญญาซื้อขายล่วงหน้า
โดยจะปรับปรุงหลักเกณฑ์เกี่ยวกับการจัดทำโครงการทดสอบและพัฒนานวัตกรรมเพื่อส่งเสริมผู้ประกอบธุรกิจที่มีนวัตกรรมอันเป็นประโยชน์ให้สามารถทดสอบการทำธุรกิจกับลูกค้าจริงได้ภายใต้เงื่อนไขที่กำหนด ทั้งนี้ เพื่อให้โครงการ Regulatory Sandbox ครอบคลุมทุกกิจกรรมในตลาดทุนทั้งกระบวนการก่อนและหลังการซื้อขาย
ดังนั้น ก.ล.ต. จึงเปิดรับฟังความคิดเห็นเกณฑ์การขยายประเภทธุรกิจในโครงการ Regulatory Sandbox โดยเผยแพร่เอกสารรับฟังความคิดเห็นในเรื่องดังกล่าวที่เว็บไซต์ ก.ล.ต.  ซึ่งผู้ที่มีส่วนเกี่ยวข้องและผู้สนใจสามารถแสดงความคิดเห็นได้ที่เว็บไซต์ หรือทาง e-mail: [email protected] หรือ [email protected] จนถึง วันที่ 28 กุมภาพันธ์ 2563